Valmetin valmistama raitiovaunu Helsingin raitioteillä.
**Suomen raitioliikenne** on joissakin Suomen suurimmissa kaupungeissa toimiva raideliikennemuoto. Tällä hetkellä toimivaa raitioliikennettä on Helsingissä ja Tampereella. Suomessa on aiemmin ollut raitioliikennettä myös Turussa ja Viipurissa. Uusia raitioteitä on rakenteilla Helsingin ja Tampereen lisäksi Espooseen sekä suunnitteilla Turun, Oulun, Helsingin ja Tampereen seuduille.

Tietoja raitioliikenteestä
--------------------------

|  |  |  |  |  |
| --- | --- | --- | --- | --- |
| **Kaupunki** | **Artikkeli** | **Käyttövoima** | **Ajanjakso** | **Raideleveys** (mm) |
| Turku | Turun raitioliikenne | Hevosveto | 1890–1892 | 1435 |
| Sähkö | 1908–1972 | 1000 |
| Helsinki | Helsingin raitioliikenne | Hevosveto | 1891–1901 |
| Sähkö | 1900– |
| Viipuri | Viipurin raitioliikenne | 1912–1939, 1943–1957 |
| Tampere | Tampereen raitioliikenne | 2021– | 1435 |

Nykyiset raitiotiet
-------------------

### Helsingissä

*Pääartikkeli: Helsingin raitioliikenne*
Helsingissä hevosraitiovaunut liikennöivät vuosina 1891–1900. Sähköraitiovaunut ovat olleet käytössä Helsingissä vuodesta 1900 lähtien. Helsingin raitiotieverkon pituus on noin 38 kilometriä, ja järjestelmän raideleveys on 1 000 mm. Raitiovaunujen väri on keltavihreä.

Vuosina 2019–2022 Helsinkiin ja Espooseen rakennettiin pikaraitiolinja Raide-Jokeri. Sen on määrä korvata runkolinja 550 lokakuussa 2023.

### Tampereella

*Pääartikkeli: Tampereen raitioliikenne*
Tampereelle valmistui kaupunkiraitiotien ensimmäinen vaihe vuonna 2021 ja sen virallinen liikennöinti alkoi 9.8.2021. Ensimmäisen vaiheen pituus on noin 16 km, johon sisältyvät raitiotiet keskustasta Hervantaan sekä Tampereen yliopistolliselle sairaalalle. Rakenteilla olevalla toisella vaiheella rataa jatketaan keskustasta Lentävänniemeen Lielahden ja Hiedanrannan kautta. Rakentaminen tapahtuu allianssimallilla. Raideleveys on 1 435 mm, ja raitiovaunujen väri on tiilenpunainen.

Entiset raitiotiet
------------------

### Turussa

*Pääartikkeli: Turun raitioliikenne*
Turussa liikennöivät hevosraitiovaunut vuosina 1890–1892 ja sähköraitiovaunut vuosina 1908–1972. Hevosraitiotien raideleveys oli 1 435 mm ja sähköraitiotien 1 000 mm. Raitiovaunujen väri oli keltainen.

Turussa raitioliikenteestä luovuttiin vuonna 1972, jolloin viimeisenkin raitiolinjan korvasivat linja-autot. Argumentit raitiotietä vastaan liittyivät 1960-luvun näkemyksiin liikennemuodon vanhentuneisuudesta ja bussien korvaavuudesta. Bussit nähtiin uuden ajan tekniikkana ja raitiovaunut vanhanaikaisina. Turun päätöksen voi nähdä omalta osaltaan Tukholman hieman aikaisemmin tulleen lakkautuspäätöksen innoittamana ratkaisuna. 2000-luvulla asiaan on kuitenkin alettu suhtautua myönteisemmin, ja raitioliikenteen palauttamista tutkitaan. Turkuun on sittemmin suunniteltu pikaraitiotieverkostoa, jonka rakentaminen voi alkaa aikaisintaan 2020-luvulla.

### Viipurissa

*Pääartikkeli: Viipurin raitioliikenne*
Viipurissa oli raitiovaunuja vuodesta 1912. Ne kulkivat alusta lähtien sähköllä. Neuvostoliitolle 1944 luovutetun Viipurin raitiovaunuliikenne lopetettiin vuonna 1957. Järjestelmän raideleveys oli 1 000 mm, ja raitiovaunujen väri oli kermanvalkoinen.

### Muut radat

Muutamia pääasiassa tavaraliikenteeseen käytettyjä suomalaisia kapearaiteisia rautateitä on kutsuttu "raitioteiksi". Näitä olivat muiden muassa Finlaysonin sähkörata ("Mansen ratikka") Tampereella, Kyröskosken sähkörautatie Hämeenkyrössä sekä Lohjan sähkörautatie.

Suunniteltuja uusia raitioteitä
-------------------------------

Pikaraitiotietä suunnitellaan tällä hetkellä Turkuun, Ouluun ja Vantaalle. Uuden Oulun yleiskaavaehdotuksessa on laadittu suunnitelmia mahdollista raideliikennettä silmälläpitäen. Yleiskaavaehdotuksen tähtäimessä olisi Oulun kehitys pitkällä aikavälillä, mikäli vuoteen 2050 mennessä Oulussa olisi 260 000 asukasta ja 35 000 uutta työpaikkaa.

Jyväskylän, Lahden ja Kuopion uutisoitiin selvittävän duoraitioliikenteen mahdollisuuksia vuonna 2018. Jyväskylässä selvitykseen osallistuvat myös Äänekoski, Laukaa ja Muurame. Lahdessa Heinola ja Orimattila sekä Kuopiossa Suonenjoki, Siilinjärvi, Lapinlahti ja Iisalmi. Duoraitiovaunut liikennöisivät yleisen liikenteen rautatieverkolla sekä kaupunkikeskustojen raitioteillä.

Lähteet
-------

1. ↑
2. ↑  Tampere ja yrityskumppanit allekirjoittivat sopimuksen raitiotiehankkeesta *iltalehti.fi*. Viitattu 30.11.2016.
3. ↑  Tampereen raitiotie hankitaan allianssimallilla *Tampereen kaupunki*.  10.11.2014. Viitattu 6.3.2016.
4. ↑  Vaunujen tekniset tiedot Tampereen Ratikka. Viitattu 17.2.2020.
5. ↑  Tamperelaiset valitsivat punaisen raitiovaunun *tampere.fi*. Viitattu 1.10.2018.
6. ↑  Pikaraitiotievaihtoehdon väliraportti valmis  16.12.2008. Turun kaupunki. Viitattu 19.8.2010.  [vanhentunut linkki]
7. ↑  "Uuden Oulun Yleiskaavaehdotus: ratikka lentokentälle, lähijuna Muhokselle  4.8.2015. Kaleva. Viitattu 13.3.2016.
8. ↑  Satu Kakkori, Eeva Salminen: Ratikka myös Jyväskylään? Kaupunki tilaa laajan raitiotieselvityksen konsulttiyhtiöltä *KSML.fi – Keskisuomalainen*. Viitattu 14.1.2019.
9. ↑  Vili Uuskallio, Marjaana Lahola: Heinolan ja Orimattilan radoille raitiojunia? Lahdessa kartoitetaan edellytyksiä rakentaa raitiotietä *ESS.fi*.  8.11.2018. Viitattu 14.1.2019.
10. ↑  Suomeen uusi ratikkakaupunki? – Kuopio selvittää raitioliikennettä Pohjois-Savoon *Yle Uutiset*. Viitattu 14.1.2019.

Suomen raitioliikenne

|  |  |
| --- | --- |
| Nykyiset raitiotiet | 
* Helsingin raitioliikenne
* Tampereen raitioliikenne

 |
| Rakenteilla olevat raitiotiet | 
* Kalasatama–Pasila-raitiotie
* Kruunusiltojen raitiotie
* Raide-Jokeri

 |
| Entiset raitiotiet | 
* Turun raitioliikenne
* Viipurin raitioliikenne

 |
| Suunnitellut raitiotiet | 
* Espoon pikaraitiotiet
* Oulun pikaraitiotie
* Raide-Jokeri 2
* Tiederatikka
* Turun pikaraitiotie
* Tuusulanväylän pikaraitiotie
* Vantaan pikaraitiotie
* Vihdintien pikaraitiotie
* Viikin–Malmin pikaraitiotie

 |
| Raitiotiekalusto | 

|  |  |
| --- | --- |
|  Nykyiset | 
* Artic
* NrI
* NrII

 |
|  Entiset | Variotram |

 |
| Varikot | 
* Hervannan varikko
* Koskelan varikko
* Raide-Jokerin varikko
* Ruskeasuon varikko
* Töölön varikko
* Vallilan varikko

 |